Alboraia renova la zona verda del Polígon Industrial amb una inversió de 48.000 euros
16 de desembre de 2024

L'Ajuntament d'Alboraia ha iniciat els treballs de renovació i desenvolupament de la zona verda del Polígon Industrial Camí la Mar. Les labors de millora i condicionament s'estan efectuant en la delimitació entre el carrer Fusters i la CV-311, espai que confronta amb el nou PAI Ronda Nord, actualment en construcció.

La intervenció paisatgística, que compta amb una inversió de 48.000 euros a través d'una subvenció de l'IVACE, pretén desenvolupar completament la zona verda ja existent d'arbratge i plantes arbustives. Els treballs alternaran sèries arbòries amb una plantació d'arbustos de caràcter mediterrani, alimentat tot això d'una nova xarxa de reg per degoteig que ajude al seu creixement i manteniment adequat.

La vegetació de les jardineres que el Consistori ha situat des de fa anys en la zona no es perdrà, ja que les plantes passaran també al nou espai verd.